Job an Irien

**Job an Irien** (**Joseph Irien** er marilh) a oa ur beleg leonat, ur c'hantikour hag ur skrivagner brezhonek. Ganet e voe d'ar 15 a viz Here 1937, ha marvet d'an oad a 87 vloaz d'an 2 a viz C'hwevrer 2025 . Emañ e vez ouzh moger hanternoz bered Trelevenez.

## Bugaleaj ha yaouankiz
Ganet e oa bet Job an Irien e Bodiliz d'ar 15 a viz Here 1937  en un endro breizhek. Darempredet en doa skouted Bleimor en e yaouankiz. Beleget e voe d'an 29 a viz Mezheven 1962, oadet a 25 bloaz.

## Oberennoù
Skrivañ a rae e-barzh *[[Ya !]]*, *[[Le Progrès de Cornouaille]]* ha *[[Le Courrier du Léon]]*. Embann a rae kronikennoù bep sizhun. Betek 1982 en doa skrivet kalz e kazetenn ar Bleun-Brug*, aet da get e [[1985]].

Klevet e voe er [[skingomz]] *RCF Rivages*, bet krouet e [[1982]], evit pedennoù ha pennadoù komz. Aozañ a rae [[pirc'hirin]]adennoù gant brezhonegerien yaouank. Oberiant-kenañ e oa war dachenn ar [[sonerezh]] ivez : torkadoù kantikoù ha kanadennoù a-leizh a embannas en e oberennoù evit an holl (*Ar Marh dall*, *War varh d'ar Mor)*, hag evit ar vugale *(Klask a ran*, *Dremm an Aotrou)*. Testennoù [[Kristeniezh|kristen]] e brezhoneg pe lakaet e brezhoneg a voe embannet kalz gantañ ivez e [[Ti embann Minihi Levenez|ti-embann Minihi Levenez]]). Prezidant ar gevredigezh [[Minihi Levenez]] e oa.

Reiñ a rae Job an Irien kentelioù [[katekiz]] e skolajoù [[Diwan]] Penn-ar-Bed hag e lise [[Diwan]].

Ober a rae gant ar skritur anvet [[skolveurieg]].

Eus 1962 betek 1982 e kemeras perzh a-dost e buhez ar Bleun-Brug oc’h embann ingal e *Kaierou ar Bleun Brug*, kanaouennoù (*Dastumad eun deiz* gant Michel Scouarnec ha kanaouennoù evit ar vugale, *Deus ganin*), kantikoù (kantikoù nevez e brezhoneg *Hag e paro an heol* gant M. Scouarnec ha [[René Abjean]]) ha kanadegoù (*Ar Marh dall*, *War varh d’ar Mor* gant R. Abjean ha [[Laz-kanañ Penn ar Bed]]).

Dre youl an [[eskob]] Barbu e voe krouet e [[1984]] ar greizenn Minihi-Levenez, ul lec'h-emgav evit ar vrezhonegerien . Job an Irien, e karg eus al lec’h-mañ, a gendalc’he da skrivañ o reiñ un ton muioc’h relijiel d’e oberenn : *Kantikoù evit ar vugale*, *Klask a ran* ha *Dremm an Aotrou*, ar ganadeg *Kan evid ar peoh*, ha da c’houde *War henchou ar bed* gant [[Christian Desbordes]] hag adarre Laz-kanañ Penn-ar-Bed. Er bloaz [[2000]] e krouas *Kalon ar Bed* gant Ch. Desbordes ha R. Abjean en [[iliz-veur Kemper]], ha war an dro e kendalc’he da skrivañ kantikoù.

Diouzh un tu all e roas lañs adalek [[1990]] d’un ti-embann divyezhek (nemet evit al levrioù relijiel hag a zo e brezhoneg penn-da-benn) gant kenlabour [[Bernard Tanguy]], [[Yves-Pascal Castel]], [[Fañch Morvannou]], Pierre Tanguy, Jean-Pierre Boulic ha tud all. Lakaat a reas ar gelaouenn *Minihi-Levenez* da zont er-maez en un doare reoliek, hag ingal e skrive er sizhunieg *Le Courrier du Léon* – *Le Progrès de Cornouaille*, ha nevesoc’h er gazetenn *Ya!''. Kement-se hep derc’hel kont eus an aozañ pic’hirinajoù er broioù kelt hag aluzoneri skolajoù ha lise Diwan e Penn-ar-Bed.

## Enorioù
E 2007 e voe deroet Kolier an Erminig dezhañ en abeg d'e labour evit ar brezhoneg.

## Liammoù diavaez
*Ur bajenn war Job an Irien (lec'hienn Minihi Levenez)
*Job an Irien, homme de foi et de culture

## Daveoù